**KOOPERATÍV VENDÉGSÉG**

Kezdettől fogva fontosnak tartom, hogy tanítványaim ne csak tőlem halljanak új információt, hanem képesek legyenek azokat önállóan megszerezni; olyan szinten elsajátítani, hogy másokkal is meg tudják osztani.

A csoportok közötti információáramlást az *Egy megy, három marad* S. Kagan- féle kooperatív módszerrel alapoztam meg.

A 33. Szitakötő központi témája a vendéglátás. Ez adta az ötletet, hogy megosszam az olvasókkal a fenti módszert, amelyet az osztályom keresztelt el *vendégség*nek.

Előkészítésként a *mozaikot* alkalmazom:tananyagot a csoportok számának megfelelő részre bontjuk→egyfajta analízis valósul meg. Így minden csoport a téma egy konkrét területének „szakértőjévé” válik, de a szintézisre csak akkor nyílik lehetősége, ha együttműködik más területre szakosodott csoportokkal.

A Feketeleves című írás esetében három csoportot alakíthatunk ki:

1. Török Bálint története
2. A feketeleves jelentésének változása
3. Mesebeli vendégség

Tulajdonképpen a szöveg vázlata alapján dolgozunk. Természetesen adhatunk a feldolgozást segítő szempontokat is.

1. a) Török Bálint fogságba esésének történelmi háttere

b) Hősünk jellemrajza

1. a) Hogyan készül a feketeleves?

b) Szólások, közmondások

1. a) Jancsi és Juliska

b) A La Fontaine-mese

Ha minden csoport kidolgozta a kapott részegységet, következhet a tudás megosztása. A csoport vállalkozó kedvű tagja (természetesen körönként változtathatjuk a szerepet) körbejárja a többi csoportot, „elmegy vendégségbe”, és beszámol a saját csoportja által végzett munkáról. Ez idő alatt az „otthoniak” mint vendéglátók fogadják a hozzájuk érkező tanulót, és kölcsönösen tájékozódnak egymás feladatáról.

A vendégséget akkor tekinthetjük sikeresnek, ha a csoportok→egyének képet kapnak a feldolgozásra szánt anyag egészéről.

Miért érdemes kipróbálni?

* A tanulók önálló ismeretszerzése fejlődik
* Alkalmazkodásra, együttműködésre tanít→ Építő egymásrautaltságot alakít
* Gyakoroltatja az analizálást és a szintetizálást
* A legtöbb tanórán alkalmazható→erősíti a tantárgyhoz való pozitív viszonyulást
* Nem utolsósorban – legalábbis részben- tehermentesíti a pedagógust